19.1.2023
ET
Euroopa Liidu Teataja
L 17/77
KOMISJONI RAKENDUSMÄÄRUS (EL) 2023/130, 18. jaanuar 2023, millega kehtestatakse Euroopa Parlamendi ja nõukogu määruse (EL) 2021/2115 rakenduseeskirjad iga-aastaste tulemusaruannete sisu esitamise kohta
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 2. detsembri 2021. aasta määrust (EL) 2021/2115, millega kehtestatakse liikmesriikide koostatavate Euroopa Põllumajanduse Tagatisfondist (EAGF) ja Euroopa Maaelu Arengu Põllumajan­ dusfondist (EAFRD) rahastatavate ühise põllumajanduspoliitika strateegiakavade (ÜPP strateegiakavad) toetamise reeglid ning tunnistatakse kehtetuks määrused (EL) nr 1305/2013 ja (EL) nr 1307/2013, (1) eriti selle artikli 134 lõiget 14 ja artikli 150 lõiget 3,
ning arvestades järgmist:
(1)
Määruses (EL) 2021/2115 on sätestatud ühise põllumajanduspoliitika (ÜPP) õigusraamistik, mis põhineb tulemustele suunatud rakendamismudelil.
Kõnealuses määruses on sätestatud liidu erieesmärgid, mis tuleks saavutada ÜPP abil.
Määruses on ühtlasi kindlaks määratud sekkumisviisid ja liikmesriikidele esitatavad liidu ühised nõuded, samas on liikmesriikidele jäetud vabadus kujundada oma sekkumisstrateegia, milles võetakse arvesse liikmesriigi kohalikke tingimusi, vajadusi ja sisekorda.
Nimetatud määruses on täpsustatud, et liikmesriigid kannavad suuremat vastutust selle eest, kuidas nad täidavad ÜPP erieesmärke ja saavutavad sihtväärtusi, sealhulgas tagades ÜPP strateegiakava vahendite sidususe.
(2)
Määruse (EL) 2021/2115 artiklis 128 on sätestatud, et tuleb kehtestada tulemusraamistik, mis võimaldab ÜPP strateegiakavade rakendamise vältel nende tulemuslikkust seirata ja hinnata ning selle kohta aru anda, muu hulgas toimub korrapärane aruandlus tulemuslikkuse ja seiretegevuse kohta.
Kõnealuse määruse artikli 129 punktide b ja c kohaselt on tulemusraamistiku eesmärk jälgida ÜPP strateegiakavade sihtväärtuste saavutamisel tehtud edusamme ning hinnata ÜPP strateegiakavade kohaste sekkumiste mõju, tulemuslikkust, tõhusust, asjakohasust ja sidusust.
(3)
Tulemusraamistiku olulise osana peavad liikmesriigid vastavalt määruse (EL) 2021/2115 artiklile 134 ning Euroopa Parlamendi ja nõukogu määruse (EL) 2021/2116 (2) artikli 9 lõike 3 punktile b ja artiklile 10 esitama ÜPP strateegiakava rakendamise kohta iga-aastase tulemusaruande, mis sisaldab nende ÜPP strateegiakava tulemuslikkuse seisukohast asjakohast kvantitatiivset ja kvalitatiivset teavet.
(4)
Tagamaks, et iga-aastaste tulemusaruannete sisu vastab ka tegelikkuses määruse (EL) 2021/2115 artiklis 129 sätestatud tulemusraamistiku eesmärkidele, peaks selle struktuur võimaldama esitada teavet, mis on oluline tulemuslikkuse seisukohast seoses iga ÜPP erieesmärgiga ja seoses kõnealuses määruses sätestatud horisontaalsete elementidega, mis mõjutavad ÜPP strateegiakava rakendamist tervikuna.
(5)
Määruse (EL) 2021/2115 artikli 124 lõike 3 punktide a ja b ning artikli 124 lõike 4 punkti b kohaselt peab seirekomisjon uurima ÜPP strateegiakava rakendamisel tehtud edusamme ja esitama iga-aastaste tulemusaruannete kohta arvamuse.
Seepärast peaks iga-aastane tulemusaruanne sisaldama kogu kvalitatiivset ja kvantitatiivset teavet, sealhulgas küsimusi, mis mõjutavad ÜPP strateegiakava edusamme ja tulemuslikkust asjaomasel eelarveaastal, et seirekomisjon saaks koostada iga-aastase tulemusaruande kohta oma arvamuse.
(1) ELT L 435, 6.12.2021, lk 1.
(2) Euroopa Parlamendi ja nõukogu 2. detsembri 2021. aasta määrus (EL) 2021/2116, mis käsitleb ühise põllumajanduspoliitika rahastamist, haldamist ja seiret ning millega tunnistatakse kehtetuks määrus (EL) nr 1306/2013 (ELT L 435, 6.12.2021, lk 187).